স্টাফ রিপোর্টার ॥ বাহুবলে ইয়াবাসহ দুই যুবককে আটক করেছে পুলিশ। আটককৃতরা হচ্ছে নবীগঞ্জ উপজেলার অর্থকিপাড়া গ্রামের গনি মিয়ার ছেলে মহিবুর রহমান (২৫) ও একই গ্রামের সাকি উল্লাহর ছেলে সুমন মিয়া (২৩)। শনিবার রাত সাড়ে ১১টার দিকে ঢাকা-সিলেট মহাসড়কের চলিতাতলা এলাকার সপ্তডিঙ্গা ফিলিং স্টেশনের কাছ থেকে তাদেরকে আটক করা হয়। সংশ্লিষ্ট সূত্রে জানা গেছে, ওই সময় ইয়াবাসহ তারা সপ্তডিঙ্গা ফিলিং স্টেশনের কাছে অবস্থান করছিল। গোপন সূত্রে খবর পেয়ে বাহুবল মডেল থানার এএসআই বাছির আলমের নেতৃত্বে একদল পুলিশ অভিযান চালিয়ে ৫পিস ইয়াবাসহ তাদের আটক করে। বাহুবল থানার ওসি মোশারফ হোসেন জানান, আটককৃতদেরকে গতকাল রোববার সকালে আদালতে পাঠানো হয়েছে।